
ODLOČITVE REPUBLIKE SLOVENIJE

V ZVEZI Z ZADEVAMI EVROPSKE UNIJE

PREDLOG ZA OBRAVNAVO

I.

1. Zadeva EU: 

Naslov dokumenta v slovenskem jeziku: Predlog uredbe Evropskega parlamenta in Sveta o postopku za odobritev sistemov, ki zagotavljajo mobilne satelitske storitve z uporabo usklajenega frekvenčnega pasu 2 GHz, ter razveljavitvi Odločbe št. 626/2008/ES
Naslov dokumenta v delovnem jeziku EU: Proposal for a Regulation of the European Parliament and of the Council on the procedure for authorisation of systems providing mobile satellite services using the harmonised 2 GHz frequency band and repealing Decision No 626/2008/EC
Datum dokumenta: 28. 05. 2026
Številka dokumenta: 9777/26 
Medinstitucionalna oznaka: 2026/0134(COD)

Pri izdelavi predloga stališča so upoštevane še različice in priloge dokumenta EU: 

2. Vrsta odločitve RS: Stališče Republike Slovenije
3. Postopek sprejemanja zadeve EU v institucijah EU:

Postopek: Redni zakonodajni postopek 
Faza sprejemanja: Akt je v začetni fazi sprejemanja na delovni skupini Sveta EU. 
4. Pristojni organ EU: 

Svet  EU v sestavi: TTE - Svet EU za promet, telekomunikacije in energijo 

Delovno telo Sveta EU: H.05 - Delovna skupina za telekomunikacije in informacijsko družbo

5. Organ, pristojen za dokončen sprejem stališča RS:

  Vlada
6. Pravna podlaga za obravnavo v Državnem zboru: 
 Vlada Republike Slovenije s stališčem Republike Slovenije seznani Državni zbor Republike Slovenije v skladu z 8. členom Zakona o sodelovanju med državnim zborom in vlado v zadevah Evropske unije. 
Pri delu v Državnem zboru bodo sodelovali:  Franci Matoz, minister za notranje zadeve in javno upravo, Denis Zobarič, državni sekretar, MNZJU, Mojca Štruc, generalna direktorica Direktorata za informacijsko družbo, MNZJU
7. Roki:

Predviden čas pričetka obravnave zadeve EU v institucijah EU: 15. 06. 2026

Predviden čas sprejema zadeve EU v institucijah EU: 31. 05. 2027
Rok za odziv organa: 4. 08. 2026
Rok za obravnavo na seji Vlade in njenih odborih: 17. 09. 2026

Rok za obravnavo predloga stališča RS v DZ: 
Predlog z obrazložitvijo za skrajšanje oziroma podaljšanje rokov: 

8. Organ, odgovoren za pripravo predloga stališča RS:

Organ: Ministrstvo za notranje zadeve in javno upravo
Kontaktne osebe organa: Klaudija Koražija, sekretarka, Služba za evropske zadeve in mednarodno sodelovanje
9. Delovna skupina Vlade, organizirana za posamezno področje zadev EU: 

DS20 - Telekomunikacije, poštne storitve in storitve informacijske družbe 

vodilni organ: MNZJU - Ministrstvo za notranje zadeve in javno upravo

vodja delovne skupine: dr. Polonca Blaznik, sekretarka, Direktorat za informacijsko družbo
Delovna skupina je predlog stališča RS obravnavala:  Da
10. Predlog stališča RS je usklajen z organi:

Organ: Ministrstvo za gospodarstvo, delo in šport, Ministrstvo za infrastrukturo in energetiko, Ministrstvo za obrambo, Ministrstvo za pravosodje, Ministrstvo za zunanje in evropske zadeve, Urad Vlade Republike Slovenije za informacijsko varnost
Kontaktna oseba organa: Nena Dokuzov, MGDŠ, Borut Zgonc, MZIE, Viktor Sterle, MORS, Maja Klemenčič Turk, MP, Jasna Koblar, MZEZ, Žiga Novak, URSIV
11. O predlogu stališča RS je bilo opravljeno posvetovanje z: 

12. Zahteva za obravnavo: na seji Vlade, na seji Odbora za gospodarstvo
	Franci Matoz

MINISTER


II.

PREDLOG

STALIŠČE RS
Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22 in 57/25 - ZF) je Vlada Republike Slovenije sprejela naslednji sklep

A)

Republika Slovenija je sprejela (določila predlog)
Stališče Republike Slovenije
Vlada Republike Slovenije je sprejela na podlagi 49.h člena Poslovnika Vlade Republike Slovenije stališče Republike Slovenije k zadevi Predlog uredbe Evropskega parlamenta in Sveta o postopku za odobritev sistemov, ki zagotavljajo mobilne satelitske storitve z uporabo usklajenega frekvenčnega pasu 2 GHz, ter razveljavitvi Odločbe št. 626/2008/ES - 9777/26, ki se glasi:

Republika Slovenija pozdravlja predlog uredbe o postopku odobritev sistemov mobilnih satelitskih storitev v frekvenčnem pasu 2 GHz (MSS), ki naslavlja potrebo po poenotenju pravil na ravni Evropske unije in odpravi razdrobljenosti obstoječih nacionalnih ureditev. Predlog predstavlja pomemben korak k vzpostavitvi enotnega notranjega trga za satelitske komunikacije ter krepitvi digitalne in tehnološke suverenosti Evropske unije.

Republika Slovenija podpira vzpostavitev enotnega evropskega postopka izbire in avtorizacije za ponudnike mobilnih satelitskih storitev, saj takšen pristop omogoča učinkovitejše upravljanje omejenega radiofrekvenčnega spektra, večjo pravno gotovost in predvidljivost za operaterje ter pospešuje razvoj panevropskih storitev. Ob tem poudarja, da mora biti postopek transparenten, nediskriminatoren in sorazmeren ter omogočati enakopravno sodelovanje različnih deležnikov. Republika Slovenija podpira usklajen pristop dodelitev zaradi specifičnih značilnostih mobilnih satelitskih storitev in zadevnega radiofrekvenčnega pasu ter s tem ne prejudicira prihodnjih razprav ali morebitnih ureditev glede upravljanja oziroma avtorizacije na drugih področjih elektronskih komunikacij. Republika Slovenija si bo prizadevala za enoten postopek avtorizacije brez nepotrebnih administrativnih ovir, in sicer zlasti, da bo upoštevano načelo »samo enkrat«. 

Republika Slovenija podpira krepitev satelitske povezljivosti kot dopolnilnega elementa komunikacijske infrastrukture, zlasti z vidika zagotavljanja odpornosti omrežij, kriznega upravljanja in dostopa do storitev na oddaljenih ali slabše pokritih območjih. Satelitske rešitve imajo pomembno vlogo pri zagotavljanju neprekinjenega delovanja komunikacij v primeru motenj zemeljskih omrežij ter pri zagotavljanju ključnih javnih storitev.

Republika Slovenija posebej poudarja pomen vzpostavitve varnih komunikacijskih sistemov za potrebe državnih organov, zaščite in reševanja ter drugih kritičnih funkcij države. Vzpostavitev varnega dela mobilnih satelitskih storitev oziroma hibridnega sistema mora temeljiti na visokih varnostnih standardih, zagotavljati zanesljivost delovanja in varstvo podatkov ter biti v celoti skladna z zahtevami glede zaščite ključne infrastrukture in nacionalne varnosti.

Republika Slovenija predlaga, da se v nadaljnji obravnavi razjasni, da avtorizacija na ravni Unije ne posega v obveznosti subjektov po Direktivi (EU) 2022/2555 in nacionalnem pravu držav članic, sprejetem za njeno izvajanje, vključno z Zakonom o informacijski varnosti (ZInfV-1). Prav tako predlaga, da se pri spremljanju in izvrševanju kibernetsko varnostnih pogojev iz uredbe zagotovi sodelovanje nacionalnih organov, pristojnih za kibernetsko varnost, in po potrebi skupine za odzivanje na incidente na področju računalniške varnosti CSIRT, zlasti pri incidentih, ki vplivajo na zavezance ali storitve v posamezni državi članici.

Republika Slovenija predlaga uvedbo obveznosti poročanja o pomembnih kibernetskih incidentih Evropski komisiji ter pristojnim nacionalnim organom oziroma CSIRT-om tistih držav članic, v katerih se zadevna storitev zagotavlja ali v katerih se kažejo posledice incidenta. Pri varnem MSS/hibridnem sistemu predlaga tudi razmislek o posebnem mehanizmu varnostne akreditacije, primerljivem z ureditvijo za IRIS2 oziroma vesoljski program Unije.

Republika Slovenija podpira razvoj naprednih satelitskih storitev, vključno z integracijo zemeljskih in vesoljskih omrežij, pri čemer poudarja pomen tehnološke nevtralnosti ter spodbujanja inovacij. Ob tem meni, da mora regulativni okvir omogočati razvoj novih poslovnih modelov ter učinkovito uporabo spektra, ob hkratnem zagotavljanju poštene konkurence med deležniki na trgu.

Republika Slovenija se zavzema za ureditev, ki preprečuje prekomerno koncentracijo radiofrekvenčnega spektra ter zagotavlja uravnotežen razvoj trga. Pomembno je, da so določeni mehanizmi, ki omogočajo vstop novih ponudnikov, hkrati pa ne omejujejo razvoja obstoječih akterjev, ki že zagotavljajo storitve na trgu.

Republika Slovenija poudarja pomen zagotavljanja visoke ravni kibernetske varnosti, zaščite podatkov in varnosti dobavnih verig v celotnem življenjskem ciklu satelitskih sistemov. Pri obdelavi in prenosu podatkov mora biti zagotovljeno, da so podatki ustrezno zaščiteni ter da ne prihaja do neupravičenega dostopa ali vplivov tretjih držav.

Republika Slovenija podpira finančni okvir predlagane ureditve, ki temelji na enkratnih prispevkih in letnih pristojbinah za uporabo spektra, ob tem pa poudarja, da morajo biti finančne obveznosti sorazmerne, pregledne in takšne, da ne predstavljajo nesorazmerne ovire za vstop na trg ali za razvoj inovativnih storitev.

Republika Slovenija podpira okrepitev mehanizmov nadzora in izvrševanja na ravni Evropske unije, pri čemer poudarja, da morajo biti ukrepi sorazmerni, predvidljivi in skladni z načelom pravne varnosti. Pomembno je zagotoviti učinkovito sodelovanje med Evropsko komisijo in nacionalnimi organi ter jasno opredeliti postopke v primeru kršitev.

Republika Slovenija se zavzema, da se pri nadaljnji obravnavi predloga zagotovi zadostna fleksibilnost regulativnega okvira, ki bo omogočala prilagajanje hitremu tehnološkemu razvoju na področju satelitskih komunikacij, hkrati pa ohranjala stabilnost in predvidljivost za investitorje.

B) (Za zakonodajne akte in odločitve politične narave)

POGLAVITNE REŠITVE IN CILJI PREDLOGA ZADEVE EU: 
Predlog uredbe o postopku odobritve sistemov mobilnih satelitskih storitev v usklajenem frekvenčnem pasu 2 GHz (MSS) izhaja iz dejstva, da satelitska povezljivost postaja pomemben element digitalne infrastrukture Evropske unije ter pomemben dejavnik za zagotavljanje gospodarskega razvoja, varnosti in tehnološke suverenosti. Satelitska omrežja omogočajo zagotavljanje povezljivosti tudi v primerih, ko zemeljska infrastruktura ni na voljo ali je motena, kar je zlasti pomembno za krizne razmere, oddaljena območja in kritične storitve.

Predlog poudarja, da se je obstoječi regulativni okvir, ki temelji na nacionalnih avtorizacijah, izkazal za neučinkovitega, saj vodi v razdrobljenost pravil, razlike v postopkih in zamude pri uvajanju novih storitev. Posledično je oteženo zagotavljanje enotnega notranjega trga za satelitske komunikacije ter razvoj panevropskih storitev.

Glavni cilj predloga je vzpostavitev enotnega, harmoniziranega sistema na ravni Evropske unije za izbiro in avtorizacijo ponudnikov mobilnih satelitskih storitev v 2 GHz pasu, s čimer se bo odpravila regulativna razdrobljenost, povečala pravna gotovost in omogočilo hitrejše uvajanje inovativnih komunikacijskih storitev po celotni EU.

Predlog zasleduje tudi širše cilje, vključno s krepitvijo digitalne suverenosti Evropske unije, povečanjem odpornosti komunikacijskih omrežij ter izboljšanjem konkurenčnosti evropskega vesoljskega in telekomunikacijskega sektorja. Satelitska povezljivost je prepoznana kot pomemben podporni element za razvoj naprednih digitalnih storitev in tehnologij naslednje generacije.

Ključna rešitev predloga je uvedba centraliziranega postopka izbire in avtorizacije na ravni Unije, ki ga vodi Evropska komisija. Ta postopek omogoča podelitev pravic uporabe radiofrekvenčnega spektra neposredno na ravni Evropske unije, s čimer se nadomesti dosedanji sistem več nacionalnih postopkov in zagotovi enotno delovanje ponudnikov na celotnem notranjem trgu.

Predlog uvaja več ločenih postopkov izbire, ki omogočajo:

- vzpostavitev varnega sistema za zagotavljanje vladnih in kritičnih komunikacij,

- vključitev novih evropskih ponudnikov komercialnih storitev,

- sodelovanje širšega kroga ponudnikov komercialnih satelitskih storitev.

Poseben poudarek je namenjen vzpostavitvi varnega MSS oziroma hibridnega sistema, ki je namenjen zagotavljanju varnih komunikacij za državne organe, krizno upravljanje ter zaščito kritične infrastrukture. Ta sistem mora izpolnjevati visoke varnostne zahteve, temeljiti na evropskem nadzoru ter biti povezljiv z obstoječimi evropskimi satelitskimi zmogljivostmi.

Predlog obenem omogoča razvoj komercialnih mobilnih satelitskih storitev, pri čemer uvaja mehanizme za spodbujanje učinkovite konkurence, preprečevanje koncentracije spektra ter za zagotavljanje dostopa do zmogljivosti pod poštenimi in nediskriminatornimi pogoji.

Pomemben element predloga je določitev enotnih pravic in obveznosti za izbrane ponudnike, ki veljajo neposredno v vseh državah članicah brez potrebe po dodatnih nacionalnih postopkih. Pravice uporabe spektra se podelijo za 20-letno obdobje z možnostjo podaljšanja, kar zagotavlja stabilno in predvidljivo okolje za investicije.

Predlog vključuje tudi finančni okvir, ki predvideva plačilo enkratnega prispevka za uporabo frekvenčnega spektra ter letnih plačil, s čimer se zagotavlja učinkovita raba spektra in financiranje upravljanja sistema. Plačila so prihodek proračuna EU.

Za zagotavljanje skladnosti predlog določa okrepljene mehanizme nadzora in izvrševanja na ravni Evropske unije. Evropska komisija ima pristojnost spremljati izvajanje, sprejemati korektivne ukrepe ter v primeru kršitev naložiti sankcije ali odvzeti pravice uporabe spektra.

Predlog tako vzpostavlja sodoben, enoten regulativni okvir za mobilne satelitske storitve, ki bo omogočil učinkovitejše upravljanje omejene naravne dobrine radiofrekvenčnega spektra, pospešil razvoj inovativnih komunikacijskih storitev ter okrepil odpornost, varnost in strateško avtonomijo Evropske unije na področju digitalne infrastrukture.

OCENA VPLIVOV IN POSLEDIC PREDLOGA ZADEVE EU: 

Vpliv na pravni red

Ni vpliva na pravni red.

Posledice za proračun

Predlog uredbe o mobilnih satelitskih storitvah ne ustvarja posledic za proračun RS. Predvideni enkratni prispevki in letne pristojbine za uporabo radijskega spektra so prihodek proračuna EU.

Vpliv na gospodarstvo

Satelitski sistem MSS bo pozitivno vplival na gospodarstvo z izboljšanjem povezljivosti, zlasti v oddaljenih in slabo pokritih območjih, kar omogoča razvoj novih digitalnih storitev in poslovnih modelov. Poenotenje pravil na ravni EU bo zmanjšalo administrativne stroške in ovire za podjetja ter pospešilo vstop na trg in uvajanje inovacij. Sistem bo spodbudil konkurenčnost in rast evropske vesoljske ter telekomunikacijske industrije, hkrati pa okrepil tehnološko suverenost EU. Poleg tega bo večja zanesljivost komunikacijskih omrežij prispevala k večji odpornosti gospodarstva, zlasti v kriznih razmerah.

Vpliv na javno upravo

Enotni režim podeljevanja radiofrekvenčnega spektra za satelite ter njegovo spremljanje in izvrševanje na ravni EU naj bi razbremenil nacionalne regulatorne organe.

Vpliv na okolje

Ni predvidenega vpliva na okolje.

Drugo

/

C)

Predstavniki RS, ki bodo zastopali stališče RS v institucijah EU: 

Goranka Krošelj, namestnica stalne predstavnice SPBR; Tomas Tišler, svetovalec za telekomunikacije in informacijsko družbo, SBPR; Aleš Krevsel, svetovalec za informacijsko družbo in horizontalna vprašanja digitalizacije, SPBR

